Yesu Jie Ehe Kpo Etsɔɔ Wolɛi Lɛ | Biblia Mli Nikasemɔi Kɛhã Gbekɛbii\nYesu Jie Ehe Kpo Etsɔɔ Wolɛi Lɛ\nBe ni Yesu jie ehe kpo etsɔɔ bɔfoi lɛ sɛɛ lɛ, Petro kpɛ eyiŋ akɛ eeya wuo yɛ Galilea Ŋshɔ lɛ mli. Toma, Yakobo, Yohane, kɛ kaselɔi lɛ ekomɛi kɛ lɛ tee. Shi nyɔɔŋ muu lɛ fɛɛ lɛ, amɛgbeee loo.\nBe ni je miihe atsɛre lɛ, amɛna nuu ko damɔ ŋshɔ lɛ naa. Nuu lɛ bo ebi amɛ akɛ: ‘Ani nyɛgbe loo lɛ eko?’ Amɛkɛɛ lɛ akɛ: “Dabi!” Nuu lɛ kɛɛ amɛ akɛ: “Nyɛfɔ̃a yaa lɛ yɛ lɛlɛ lɛ ninejurɔgbɛ.” Be ni amɛfee nakai lɛ, amɛgbe loi babaoo aahu akɛ, amɛnyɛɛɛ amɛgbala yaa lɛ kɛba lɛlɛ lɛ mli. Amrɔ nɔŋŋ lɛ, Yohane na akɛ Yesu ni, ni ekɛɛ akɛ: “Nuŋtsɔ lɛ ni!” Oya nɔŋŋ ni Petro tu ewo nu lɛ mli ni esere kɛtee ŋshɔ lɛ naa. Kaselɔi krokomɛi lɛ ta lɛlɛ lɛ mli kɛba.\nBe ni amɛshɛ ŋshɔ lɛ naa lɛ, amɛna ni ashɛre la ni blodo kɛ loo jwere nɔ. Yesu kɛɛ amɛ akɛ amɛkɛ loo lɛ eko aba ni ekɛfata he. Kɛkɛ ni ekɛɛ amɛ akɛ: ‘Nyɛbaa nyɛbayea nii.’\nBe ni amɛye nii lɛ amɛgbe naa lɛ, Yesu bi Petro akɛ: ‘Ani osumɔɔ mi fe wuoyaa?’ Petro kɛɛ lɛ akɛ: ‘Hɛɛ Nuŋtsɔ, ole akɛ misumɔɔ bo.’ Yesu kɛɛ lɛ akɛ: ‘Belɛ, lɛɛ migwantɛŋbii lɛ.’ Yesu saa ebi lɛ akɛ: ‘Petro, ani osumɔɔ mi?’ Petro kɛɛ lɛ akɛ: ‘Nuŋtsɔ, ole akɛ misumɔɔ bo.’ Yesu kɛɛ lɛ akɛ: “Kwɛmɔ migwantɛŋi bibii lɛ tamɔ tookwɛlɔ feɔ lɛ.” Yesu bi lɛ sane kome too lɛ nɔŋŋ nɔ ni ji shii etɛ nɔ. Edɔ Petro waa, ni ekɛɛ lɛ akɛ: ‘Nuŋtsɔ, ole nɔ fɛɛ nɔ. Ole akɛ misumɔɔ bo.’ Yesu kɛɛ lɛ akɛ: “Lɛɛ migwantɛŋi bibii lɛ.” Kɛkɛ ni ekɛfata he akɛ: “Yaa nɔ onyiɛ misɛɛ.”\n“[Yesu] kɛɛ amɛ akɛ: ‘Nyɛbanyiɛa misɛɛ, ni mafee nyɛ wolɛi ni hɛɔ gbɔmɛi.’ Amɛshi amɛyai lɛ amrɔ nɔŋŋ, ni amɛnyiɛ esɛɛ.”​—Mateo 4:19, 20\nSanebimɔi: Mɛɛ naakpɛɛ nii Yesu fee ehã wolɛi lɛ? Kɛ́ okwɛ lɛ, mɛni hewɔ Yesu bi Petro shii etɛ sɔŋŋ akɛ: “Ani osumɔɔ mi” lɛ?\nYohane 21:1-19, 25; Bɔfoi 1:1-3\nAkai Petro shii etɛ sɔŋŋ bɔ ni ebaafee ehã ana akɛ esumɔɔ Yesu.\nKɛmaje Mɔ Ko Kɛmaje Mɔ Ko Yesu Jie Ehe Kpo Etsɔɔ Wolɛi Lɛ\nlfb nikasemɔ 92 bf. 214-215